title: Casa d'a Ciudat de Sydney
text: A Casa d'a Ciudat de Sydney (en anglés Sydney Town Hall) ye un edificio de zaguerías d'o sieglo XIX situau en a ciudat de Sydney, a capital de Nueva Galas d'o Sud, Australia, estando a seu d'o Centennial Hall y d'as oficinas de l'alcalde de Sydney y d'os concellers, asinas como puesto ta atras celebracions y reunions. Se troba situau en George Street, en o districto d'afers central de Sydney chusto debant d'o Queen Victoria Building y chunto a la Seu de Sant Andreu. Sobre a la gara de Town Hall y entre as zonas comercials y d'ocio d'a ciudat, as escaleras d'a Casa d'a Ciudat son un popular puesto de trobada.
  
  A Casa d'a Ciudat ye listada en o Rechistro Nacional d'Edificios y o Rechistro Estatal de Patrimonio de Nueva Galas d'o Sud y fa parti d'o important conchunto patrimonial d'a Casa d'a Ciudat que incluye tamién o Queen Victoria Building, a Seu de Sant Andreu, l'hotel Gresham y l'antigo Banco de Nueva Galas d'o Sud.
  
  Historia 
  A Casa d'a Ciudat se construyó en os anyos 1880 (en o puesto d'un antigo fosal) con piedra d'arena de Sydney en o grandioso estilo d'o Segundo Imperio victoriano, y s'ha descrito como "un edificio ricament ornamentau con una torre focal y teitos extravagants." Ye l'unico edificio no relichioso d'a ciudat que mantiene a suya función y interior orichinal. O Centennial Hall (sala prencipal) contiene o Gran Organo d'a Casa d'a Ciudat de Sydney, l'organo de tubos con acción tubular-neumatica mas gran d'o mundo, construyiu entre 1886 y 1889 y instalau en 1890 por a interpresa anglesa William Hill & Son. Iste organo poseye un d'os nomás dos rechistros de 64′ d'o mundo. Antis d'a inauguración d'a Opera de Sydney y a suya sala de conciertos, a Casa d'a Ciudat yera a millor sala de conciertos de Sydney y se i feban muitas actuacions.
  
  En os zaguers anyos, s'ha descubierto que a Casa d'a Ciudat se troba sobre parti d'un antigo fosal. En 2008 y 2009 s'esvielló parcialment, mas que mas ta amillorar os sistemas mecanicos, hidraulicos, electricos y de comunicacions de l'edificio. A renovación , feita por a constructora de Sydney Kell & Rigby, incluyó a retirada de 6000 metros cubicos de piedra d'arena baixo l'edificio.
  
  Referencias
  
  Vinclos externos
    Pachina oficial
  
  Edificios de Sydney
  Molimentos de Sydney